---ভাবতে ভাবতেই চমক ভেঙে বর্তমানে ফিরে এলো ফরিদা। ট্রেন থেমেছে আড়ংঘাটা স্টেশনে। ট্রেনের জানালার ঠিক পাশে, প্ল্যাটফর্মের ওপর একটা টি স্টলের দেয়ালে কাঠের ফ্রেমে বাঁধানো একটা আয়নায় তার ছবি পড়েছে। গেরুয়াপাড় সবুজ জমির শাড়ি আর খদ্দরের ব্লাউজে সাজা ঝকমকে একটি যুবতী আয়না থেকে তার দিকে তাকিয়ে দেখছিলো। তবে বেশিক্ষণ নয় অবশ্য। দু এক মূহুর্তের মধ্যে লম্বা হর্ন বাজিয়ে ট্রেন ফের রওনা হতেই প্ল্যাটফর্মের আলোকিত সীমা পার হয়ে ফের ঝাঁপিয়ে এলো অন্ধকার। বাইরের বাতাসে এইবারে শিরশিরে স্পর্শ এসেছে একটা। ফরিদা জানালার কাচটা নামিয়ে নিলো। কাচের গায়ে ফের তার ছবি পড়েছে। সেইদিকে তাকিয়ে নিজেকে দেখতে দেখতে মনে মনে সে বলছিলো, "নিজের হাতেই তো গড়েছো। বারো বছর বয়সে একটা ছেঁড়া ফ্রক পরে ভেতরে বাইরে নোংরা মেখে এসে সামনে দাঁড়িয়েছিলাম। আর আজ চব্বিশ বছরের হয়ে ফিরে আসছি। এইবারে আমি তোমার কাছাকাছি দাঁড়াবার যোগ্য হয়েছি, বলো? না না, কিচ্ছু দাবি করবো না। শুধু-- যদি কখনো তোমার মনে হয়--যদি কখনো মনে করো-----"